次韵端禮謝郭宰載酒相訪之什
作者：李處權
朝代：宋

paragraphs: 賢哉令尹出名胄，百里歌謠不容口。
豈弟父母今信之，視民恐傷如足手。
訟庭端可置雀羅，若網在綱無雜糅。
萬頃之陂黄叔度，雲夢何止吞八九。
潘岳無事只種花，陶潛有巾惟漉酒。
三公九卿唾不取，金印從渠大如斗。
劉君語默端可人，固知十室忠信有。
五經腹笥貫今古，决疑索隠如瓜剖。
小圃風煙似洛陽，翠微不减綠野堂。
會聞激烈歌時康，不負抵掌工雌黄。
何時贈扇乃有語，向來仁風已奉揚。